
               Pl-x 221/2019
    Către,

BIROUL PERMANENT AL CAMEREI DEPUTAŢILOR

Vă înaintăm, alăturat, raportul asupra Propunerii legislative privind modificarea Legii cetățeniei române nr.21/1991 (Pl-x 221/2019), trimisă Comisiei juridice, de disciplină şi imunităţi cu adresa nr. Pl-x 221 din 8 aprilie 2019.

În raport cu obiectul şi conţinutul său, iniţiativa legislativă face parte din categoria legilor organice, fiind incidente prevedrile art.5 alin.(1) din Constituția României, republicată.
                                    PREŞEDINTE
Nicușor HALICI

 RAPORT 

 asupra
Propunerii legislative privind modificarea Legii cetățeniei române nr.21/1991
În conformitate cu prevederile art.94 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu Propunerea legislativă privind modificarea Legii cetățeniei române nr.21/1991 (Pl-x 221/2019), trimisă Comisiei juridice, de disciplină şi imunităţi cu adresa nr. Pl-x 221 din 8 aprilie 2019.
Senatul, în calitate de primă Cameră sesizată, a respins inițiativa legislativă în şedinţa din ziua de 1 aprilie 2019.
Camera Deputaţilor este Cameră decizională, în conformitate cu dispoziţiile art.75 din Constituţia României, republicată şi ale art. 91 din Regulamentul Camerei Deputaţilor, republicat.
Propunerea legislativă are ca obiect de reglementare modificarea și completarea Legii cetățeniei române nr.21/1991, republicată, cu modificările și completările ulterioare, în sensul instituirii unei proceduri pentru redobândirea cetățeniei române persoanelor care au renunțat la cetățenie, “ca urmare a presiunilor și abuzurilor regimului comunist”. Conform proiectului de act normativ, pentru redobândirea cetățeniei române de către această categorie de persoane este necesară îndeplinirea condițiilor prevăzute la art.8 alin.(1), lit. b) și e), nemaifiind necesară depunerea jurământului de credință.
Consiliul Legislativ a avizat favorabil iniţiativa legislativă, cu observaţii şi propuneri, conform adresei cu nr.1201 din 19 decembrie 2018.

Comisia pentru administrație publică și amenajarea teritoriului a avizat negativ propunerea legislativă, în ședința din 15 aprilie 2019, cu majoritate de voturi, conform adresei cu nr.4c-7/178 din 15 aprilie 2019.

Comisia pentru drepturile omului, culte şi problemele minorităţilor naţionale a avizat negativ inițiativa legislativă, în ședința din 15 aprilie 2019, cu majoritate de voturi, conform adresei cu nr.4c-6/298 din 16 aprilie 2018.

Comisia pentru comunităţile de români din afara graniţelor ţării a avizat favorabil propunerea legislativă, în ședința din 16 aprilie 2019, cu unanimitate de voturi, conform adresei cu nr.4c-21/430 din 16 aprilie 2019.
Guvernul  României nu susţine adoptarea acestei iniţiative legislative, conform punctului de vedere transmis prin adresa cu nr. 379/DPSG din 25 martie 2019, întrucât consideră că “reglementarea propusă dublează dispozițiile art.10 din forma în vigoare a Legii cetățeniei române”, precum și faptul că acordarea cetățeniei române la cerere implică asumarea obligatorie a unei declarații de loialitate față de statul roman din partea fiecărui solicitant. Renunțarea la un aspect al procedurii strict în anumite circumstanțe, respectiv instituirea unei norme derogatorii de la obligativitatea depunerii jurământului de credință față de țară, ar genera o abordare discriminatorie a României în procedura de acordare a cetățeniei, contrară dispozițiilor art.5 din Convenția europeană asupra cetățeniei.
În conformitate cu prevederile art. 61 din Regulamentul Camerei Deputaţilor, republicat, membrii  Comisiei juridice, de disciplină şi imunităţi au examinat iniţiativa legislativă în şedinţa online din ziua de 26 martie 2020.
La şedinţa Comisiei juridice, de disciplină şi imunităţi deputaţii au fost prezenţi conform listei de prezenţă.

În urma dezbaterilor, membrii Comisiei juridice, de disciplină şi imunităţi au hotărât, cu majoritate de voturi, să propună plenului Camerei Deputaţilor un raport de respingere a  Propunerii legislative privind modificarea Legii cetățeniei române nr.21/1991.
În raport cu obiectul şi conţinutul reglementării, iniţiativa legislativă face parte din categoria legilor organice, fiind incidente prevedrile art.5 alin.(1) din Constituția României, republicată.
     
   PREŞEDINTE,                  
                       SECRETAR,
            Nicușor HALICI                                 Aida-Cristina CĂRUCERU
Consilier parlamentar, 

Rodica Penescu

